CCCXXII.  Ecclesiae S. Sepulcri Hierosolymitanae protectionem suscipit possessionesque confirmat.   (Anno 1138, Jul. 26.) [Eug. DE ROZIÈRE,  Cartulaire du Saint-Sépulcre,  p. 22.]
Author: Innocentius II
Date:  [bus] [tituli Sanctorum]

INNOCENTIUS episcopus, servus servorum Dei, dilectis filiis PETRO priori et fratribus in ecclesia Sancti Sepulcri canonicam vitam professis, tam praesentibus quam futuris in perpetuum.

Si mansuetudo et liberalitas sanctae Romanae Ecclesiae universis Christianis debet opportuna solatia ministrare, multo magis his qui religiosam vitam ducunt et omnipotenti Domino familiarius adhaerere videntur id ipsum convenit propensius impertiri. Quia ergo, dilecti in Domino filii, juxta regulam beati Augustini vivere decrevistis, et in loco, ubi steterunt pedes Domini, adorantes, apud gloriosum sepulcrum ejus, in quo triduo corporaliter requievit, et alia sanctissima loca, in quibus Redemptor mundi pro salute nostra vincula, flagella, crucis ignominiam, vulnera mortemque sustinuit, regulariter militatis, majori vos benevolentia et gratia dignos esse censemus, et paternis vos affectibus volumus confovere. Vestris igitur postulationibus debita benignitate accommodantes assensum, sacrosanctam ecclesiam Sancti Sepulcri, in qua divinis obsequiis insistentes, passionem Dominicam et victoriosissime crucis triumphum assidue oculata fide recolitis, nec non personas vestras sub beati Petri protectionem suscipimus, et praesentis scripti pagina communimus, statuentes ut universa, quae ecclesia ipsa inpraesentiarum canonice possidet, quaecunque etiam ab egregiae memoriae viris, duce Godefredo et utroque rege Balduino, Arnulpho quoque et aliis patriarchis, eidem loco collata sunt juste, aut rationabiliter in posterum a patriarchis vel aliis Dei fidelibus conferentur, firma vobis in perpetuum et illibata permaneant. In quibus haec propriis duximus exprimenda vocabulis: videlicet ecclesiam Sancti Sepulcri apud Brundusium cum appendiciis suis, ecclesiam quoque, quae sita est extra castrum Barulum, in honore et nomine ejusdem sepulcri, in meridiana parte juxta vias publicas, quarum una ducit Canusium, altera vero Salpiam, cum universis appendiciis suis, ecclesiam Sancti Sepulcri itidem extra muros civitatis Trojanae similiter cum omnibus appendiciis suis, ecclesiam in honore beati Theodori in Beneventano suburbio sitam. Decernimus ergo ut nulli omnino hominum liceat praefatum locum seu personas vestras temere perturbare, vel possessiones ecclesiae vestrae auferre, minuere seu quilibet molestiis fatigare, sed omnia vobis integra conserventur vestris et pauperum Christi usibus profutura, salva nimirum Jerosolymitani patriarchae canonica justitia et reverentia. Si qua sane ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non praesumptionem suam congrua satisfactione correxerit, potestatis honorisque sui periculum patiatur, et excommunicationi subjaceat; conservantes autem haec omnipotentis Domini et beatorum Petri ac Pauli apostolorum ejus gratiam consequantur. Amen. Ego Innocentius, Catholicae Ecclesiae episcopus, subscripsi. Ego Egidius, Tusculanus episcopus, subscripsi. Ego Gregorius, presbyter cardinalis Apostolorum, subscripsi. Ego Girardus, presbyter cardinalis tituli Sanctae Crucis in Jerusalem, subscripsi. Ego Anselmus, presbyter cardinalis tituli Sancti Laurentii in Lucina, subscripsi. Ego Lucas, presbyter cardinalis tituli Sanctorum Joannis et Pauli, subscripsi. Ego Ivo, presbyter cardinalis tituli Sancti Laurentii in Damaso, subscripsi. Ego Vassallus, diaconus cardinalis Sancti Eustachii, subscripsi. Ego Gregorius, diaconus cardinalis Sancti Angeli, subscripsi. Datum Albani, per manum Aymerici, sanctae Romanae Ecclesiae diaconi cardinalis et cancellarii, VII Kalendas Augusti, indictione prima, Incarnationis Dominicae anno 1138, pontificatus vero domni Innocentii papae II anno IX.